1
1Yin in a-Páblo chi quin tak bi i wuj-i chiwe: in apóstol, lic in taktal rumal i Jesucrísto. In patan yin, n-petnak ta piqui nojbal winak, xak n-winak ta xin takawic; are i Jesucrísto xin takawic, xak i ka Kajaw Dios chi xc'unsaw sak chuwach i Jesucrísto are camnak. 2Yin, cu' conojel i kachalal chi je 'o wu', caka ya pan rutzil i wach yix, ix jutak tzobaj re i Dios chila pa jyub Galácia. 3I ka Kajaw Dios, xak i Kajwal Jesucrísto, chiqui ya utzil chomal chiwe, xak i uxlambal pi c'ux. 4Are i Jesucrísto-le chi xu ya rib che i camic rumal i ka mac pacha u ch'obom i ka Kajaw Dios. Queje ile xu 'ano, 'elsabal-ke chupam ni'pa i n-'us taj chi wo'or 'o chuwach i jyub ta'aj. 5¡Chocsax u 'ij i Dios que'e 'ij sak chirij! Amen (queje ile cakaj).
I tzij re i kelbal chi sak, xa jun 'olic
6Lic xin bison che, wach quix tijin chu 'anic, chi quix tijin chi ro'taxic can i Dios, y c'a te ix ocnak pu'ab. Ire xix u siq'uij ru', 'anbal-re utzil chomal chiwe rumal i Jesucrísto, péro wo'or quix tijin chu cojic retalil che jun chic tzij, chi 'elsabal iwe chi sak, qui bij yix. 7Xui-ri, n-ta chic jun tzij lic re iwelbal chi sak, xui i jun chi xin c'ut yin chiwe. Are i 'anom, je 'o ni jujun je upon-nak iwu' xa quix qui tunu; cacaj ique quiqui yoj i 'utz laj tzij re i Crísto. 8We 'o jun cu c'ut jun chic tzij chiwe, junwi chuwach ile chi ka c'utum can yoj chiwe, cha c'okox na 'uri rumal i Dios. N-ta co'ono we xa yin, o xak we jun ángel aj chicaj ca 'anawic, cha c'okox na 'uri. 9In bim chic iri chiwe, xak quin camulij chic u bixquil: we 'o jun cu c'ut i tzij re i 'elbal chi sak junwi chuwach ile chi i cojom yix, cha c'okox rumal i Dios.
10Bay, we queje xin bij ile chiwe, 'alaj 'uri chi n-quin tzucuj tu cojic in 'ij cumal i winak; xui cwaj quin 'an pacha craj i Dios. ¿Xataba cwaj cocsax in 'ij cumal i winak? N-cwaj taj. We tene c'a cwaj coc in 'ij cumal i winak, n-queje tene in yom wib-i chu 'onquil u chac i Jesucrísto.
I u patan i ma Páblo, ru' i Dios petnak wi, n-ru' ta jun winak
11Ix wachalal, cwaj quiwetamaj iri: i tzij re i 'elbal chi sak, chi quin tijin yin chu bixquil, n-are ti u nojim jun winak. 12I tzij-le n-xya' ta chwe rumal jun winak, xak n-xc'ut ta chwe cumal i winak. Lic are i Jesucrísto xa 'alijinsaw chwe.
13Cwaj quin sakij ile chiwe. I tom yix chi o'onom lok, lic in yom in c'ux che ile chi quiqui coj i aj Israel winak. Lic ronojel in c'ux xin ch'o'ojin chiquij i jutak tzobaj je re i Dios; lic xin tzucuj u sachsaxic qui wach. 14Lic in sic'aj chu 'onquil pacha i c'utunic ke yoj chi oj aj Israel, mas na chiquiwach i je wachi'il. Lic mas xin ya in c'ux chu 'onquil pacha i c'utunic xqui ya can i katit ka mam ujer. 15Xui-ri, i Dios in u chom chic are maja quin alaxic; rumal i nim laj c'axnabal u c'ux xin u siq'uij ru'. Te'uri, are xraj ire, 16xu 'alijinsaj u C'ojol pin wach, xak pin c'ux man quin paxsaj ni u tzijol chique i ne te aj Israel winak wach i quelbal chi sak. Yin, are xwetamaj u wach i Jesucrísto, n-xe in tz'onoj ta in nojbal che jun winak, 17xak n-xin 'e ta pa Jerusalen chi quilic i apostelab chi 'ax je apostelab wi chic chinwach yin. Are i xin 'ano, juntir xin 'e naj c'a pa jyub Arábia. Xo'on panok, xin tzalij chic pa tinimit Damásco.
18Xic'aw oxib junab, te'uri xin 'e pa Jerusalen, cwetambej re u wach i ma Pédro. Jolajuj 'ij xin 'an chila ru'. 19Xui-ri, are in 'o chila, n-xwil ti qui wach ni'pa i juban apostelab, xui i ma Jacóbo, u cha' i Kajwal. 20Iri, chi quin tijin chu tz'ibaxic chiwe, i Dios reta'am chi 'is sak laj tzij; lic queje ile xin 'ano.
21Te'uri xin el pa Jerusalen y xin 'e c'a pa jyub Síria, y xak che i jyub Cilícia. 22Xui-ri, i jutak tzobaj je re i Crísto pa jyub Judéa c'a maja caquetamaj in wach. 23Ique xui qui tom ile wach qui bim i juban kachalal; qui bim: "I ma Páblo chi aj ch'o'oj te'ek chikij, wo'or ca tijin chu paxsaxic i tzij re i 'elbal chi sak rumal i Crísto. I tzij-le, chi xraj te'ek cu chup u wach, wo'or ca tijin chu paxsaxic." Queje ile qui tom ique chwe. 24Rumal-i, lic xqui coj u 'ij i Dios rumal wach u 'anom chwe.
Loading reference in secondary version...
3I ka Kajaw Dios, xak i Kajwal Jesucrísto, chiqui ya utzil chomal chiwe, xak i uxlambal pi c'ux.